Ератостен
Ератостен е математик, географ и астроном в Елинистичен Египет. Считан е за създател на географията.

Биография 
Роден е през 276 пр.н.е. в Кирена, Киренайка (днес в Либия). Учи в Атина, но около 245 г. пр.н.е. е повикан в Александрия, за да изпълнява функциите на възпитател на престолонаследника Птолемей IV и застава начело на най-големия научен център на древността – Александрийската библиотека.

Ератостен е първият, който опитва да определи големината на Земята. Той знаел, че в деня на лятното слънцестоене Слънцето по пладне се оглежда в дъната на кладенците (т.е. то се намира точно отгоре в зенита си) в египетския град Сиене – съвременният Асуан. Той поставя стълб в двора си в Александрия и открива, че там слънчевите лъчи не падат вертикално, а под ъгъл (7°12´). Ератостен знаел, че двата града били разположени приблизително на един и същ меридиан. Знаейки също разстоянието между градовете (5000 египетски стадия) и разликата в ъглите на падане на слънчевите лъчи, той успява да изчисли големината на земната окръжност по александрийския меридиан. Изчисленията му се оказват почти верни, разликата им с реалната дължина на земната окръжност е под 1%. Това се дължи на неточните данни за разстоянието между двата града.

Ератостен написва първата „География“. Известен е и с алгоритъма си за намиране на простите числа, наречен „Решето на Ератостен“.

Умира през 194 г. пр.н.е. в Александрия на 82-годишна възраст.

Вижте също 
 Решето на Ератостен

Външни препратки 
 Биография на Ератостен

Древноегипетски учени
Древногръцки географи
Математици (теория на числата)
Древногръцки математици
Египетски математици
Древногръцки астрономи
Египетски астрономи
Александрийски библиотекари
Починали в Александрия
Египетски математици